Dunojaus kalnas
Dunojaus kalnas – moreninė kalva pietvakarių Lietuvoje (Vilkaviškio rajono savivaldybė), pasienyje su Lenkija, Vištyčio regioniniame parke. Aukštis – 284,75 m virš jūros lygio. Tai viena aukščiausių Sūduvos aukštumos vietų; patenka į Vištyčio–Gražiškių masyvą. Kiek į pietvakarius nuo kalvos yra Pavištyčio kalnas, papėdėje telkšo Dunojevo ežeras. Kalvos santykinis aukštis – 40 m, šlaitų ilgis – 210–260 m, polinkis – 13–15°. Dunojaus kalnas susidaręs iš moreninio priemolio ir priesmėlio.